प्रेशर कुकर में 10 किलो IED रखे थे; AK-47 समेत भारी मात्रा में हथियार और ड्रग्स बरामद
Jammu Kashmir Border Operation Update; जम्मू कश्मीर ऑपरेशन; सेना ने पाकिस्तानी घुसपैठियों को गिरफ्तार किया है
जम्मू कश्मीर के करमारा सेक्टर में LOC के पास भारतीय सेना ने तीन आतंकवादियों को पकड़ा। ये तीनों 30 मई की रात खराब मौसम और बारिश का फायदा उठाकर भारतीय सीमा में घुसपैठ की कोशिश कर रहे थे। सेना के जवानों ने फेंसिंग क्रॉस कर रहे तीनों आतंकियों पर फायरिंग की।
सेना ने इनके पास 10 किलो IED, AK-56 राइफल समेत भारी मात्रा में हथियार और ड्रग्स बरामद किया है। फायरिंग में घायल एक आतंकवादी का पुंछ के हॉस्पिटल में इलाज चल रहा है। इलाके में सर्च ऑपरेशन जारी है।
मंगलवार रात LOC पर हलचल के बाद सेना ने तलाशी शुरू की थी
पुंछ के गुलपुर इलाके में करमारा गांव में नियंत्रण रेखा पर सेना ने संदिग्ध गतिविधि देखी। इसके बाद रात करीब 4 बजे जवानों ने सर्च ऑपरेशन शुरू किया। सेना की तरफ से एक्शन देख आतंकियों ने गोलीबारी शुरू कर दी, जवाबी फायरिंग में एक घुसपैठिए को पैर में गोली लगी। फायरिंग में सेना का एक जवान भी घायल हुआ है।
करमारा के रहने वाले हैं तीनों
घुसपैठियों की पहचान मोहम्मद फारूक (26), मोहम्मद रियाज (23) और मोहम्मद जुबैर (22) के रूप में हुई है। सभी करमारा के निवासी हैं। फारूक के पैर में गोली लगी है। सेना के मुताबिक इन तीनों को बॉर्डर पार से हथियार और ड्रग्स की खेप मिली थी। वे इसकी तस्करी करने की कोशिश कर रहे थे, तभी सैनिकों ने उन्हें रोक लिया।
इनके पास AK राइफल, दो पिस्टल, छह ग्रेनेड, प्रेशर कुकर में रखा एक IED और हेरोइन के 20 पैकेट बरामद हुए हैं।
सेना ने IED को नष्ट किया 
घुसपैठियों से मिले 10 किलो एक्प्लोसिव को सेना ने बाद में सुरक्षित तरीके से नष्ट किया। इस पूरे घटनाक्रम के दौरान सेना के एक जवान और आतंकी के अलावा किसी और तरह का नुकसान होने की खबर नहीं मिली है।
आतंकवादियों से एक एके-56 राइफल, जिसकी मैगजीन में 10 कारतूस मिले, दो पिस्टल के साथ दो मैगजीन और 70 कारतूस, 10-12 किलो का IED, 6 चाइनीज ग्रेनेड और 20 पैकेट ड्रग्स बरामद किया गया है। 
पुंछ जिला अस्पताल के डॉ. इश्फाक के मुताबिक पुलिस फारूक को सुबह 7:15 बजे लेकर आई थी। फारूक की बायीं जांघ में गोली लगी है। इसके अलावा उसे और कोई चोट नहीं आई है।
पिछले महीने भी घुसपैठ करते 4 आतंकी मारे थे
बारामूला में वनिगम पायीन क्रेरी इलाके में सुरक्षा बलों ने गुरुवार को 2 आतंकवादियों को ढेर कर दिया था। यह पुलिस और सेना का जॉइंट ऑपरेशन था। जिसे 29RR, सेंट्रल रिजर्व पुलिस और जम्मू-कश्मीर पुलिस ने मिलकर चलाया। आतंकियों के पास से 1 AK-47, 1 पिस्टल और गोला बारूद बरामद किया था। 
इससे ठीक एक दिन पहले भी माछिल सेक्टर में घुसपैठ की कोशिश को नाकाम किया था। इस ऑपरेशन में भी दो आतंकवादियों को ढेर किया गया था। आतंकियों ने नियंत्रण रेखा के पास से घुसपैठ की कोशिश की थी। पढ़ें पूरी खबर...
अप्रैल में पुंछ अटैक में 5 जवान शहीद हुए थे 
20 अप्रैल को आतंकवादियों ने पुंछ में सेना के काफिले को निशाना बनाकर हमला किया था जिसमें 5 जवान शहीद हो गए थे। ग्रेनेड अटैक और फायरिंग से ट्रक में आग लग गई थी। हमले की जिम्मेदारी आतंकी संगठन पीपुल्स एंटी फासिस्ट फ्रंट (PAFF) ने ली थी। उसने इसके बाद फिर से हमला करने की धमकी भी दी थी। PAFF जैश-ए-मोहम्मद का समर्थित संगठन है। अनुच्छेद-370 हटाए जाने के बाद PAFF जैश के प्रॉक्सी आउटफिट के तौर पर उभरा था।